Document ID: 32009R0859

KOMISIJAS REGULA (EK) Nr. 859/2009
(2009. gada 18. septembris),
ar ko groza Regulu (EK) Nr. 244/2009 attiecībā uz ekodizaina prasībām mājsaimniecībā izmantojamo kliedētas gaismas lampu radītajam ultravioletajam starojumam
(Dokuments attiecas uz EEZ)
EIROPAS KOPIENU KOMISIJA,
ņemot vērā Eiropas Kopienas dibināšanas līgumu,
ņemot vērā Eiropas Parlamenta un Padomes 2005. gada 6. jūlija Direktīvu 2005/32/EK, ar ko izveido sistēmu, lai noteiktu ekodizaina prasības attiecībā uz enerģiju patērējošiem ražojumiem, un ar ko groza Padomes Direktīvu 92/42/EEK un Eiropas Parlamenta un Padomes Direktīvas 96/57/EK un 2000/55/EK (1), un jo īpaši tās 15. panta 1. punktu,
ņemot vērā Komisijas 2009. gada 18. marta Regulu (EK) Nr. 244/2009 par Eiropas Parlamenta un Padomes Direktīvas 2005/32/EK īstenošanu attiecībā uz mājsaimniecībā izmantojamām kliedētas gaismas lampām (2),
konsultējusies ar Ekodizaina apspriežu forumu,
tā kā:
(1)
Saskaņā ar pierādījumiem, kas sniegti pēc Regulas (EK) Nr. 244/2009 pieņemšanas, minētās regulas 5. tabulā noteiktās robežvērtības attiecībā uz UVC tipa ultravioleto starojumu nav iespējams ievērot volframa halogēnu lampām bez lampas otrā apvalka (jo īpaši tīkla maiņstrāvas halogēnu lampām ar G9 un R7s cokolu, bet arī īpaši zema sprieguma halogēnu lampām). Tas nozīmētu šādu lampu aizliegšanu iekšējā tirgū, sākot ar 2009. gada 1. septembri.
(2)
Lampu ar G9 un R7s cokolu izmantošanas pakāpeniska pārtraukšana ir paredzēta tikai ilgākā termiņā, jo tām ir plašs pielietojums, un patlaban nav pieejamas tādas piemērotas lampas to aizstāšanai, kuras varētu izmantot šādām lampām paredzētajās apgaismes iekārtās. Regulas (EK) Nr. 244/2009 21. apsvērumā noteikts, ka šajā pasākumā noteiktās prasības ļauj ierobežotu laiku tirgū atstāt halogēnu lampas ar G9 un R7s cokoliem. Regulā nav norādīts šāda laikposma ilgums, tomēr regulas mērķis nebija UVC starojuma dēļ aizliegt šīs lampas no 2009. gada 1. septembra, ja tās atbilst minētās regulas pārējām prasībām.
(3)
Direktīvas 2005/32/EK 15. pantā noteikts, ka ekodizaina prasības nedrīkst ietekmēt funkcionalitāti no lietotāja viedokļa, nedrīkst radīt pārmērīgus izdevumus, nedrīkst radīt ievērojamu negatīvu ietekmi uz nozares konkurētspēju un tās jānosaka, ņemot vērā attiecīgus Kopienas tiesību aktus.
(4)
Ir svarīgi nodrošināt, ka ES tirgū laistās lampas ir lietošanā drošas. Ar Eiropas Parlamenta un Padomes 2006. gada 12. decembra Direktīvu 2006/95/EK par dalībvalstu tiesību aktu saskaņošanu attiecībā uz elektroiekārtām, kas paredzētas lietošanai noteiktās sprieguma robežās (3) (Zemsprieguma direktīva), reglamentē to elektroiekārtu radīto starojumu, kuras paredzētas izmantošanai ar 50 līdz 1 000 V maiņstrāvu un 75 līdz 1 500 V līdzstrāvu. UV starojuma robežvērtības ar saskaņotiem standartiem ir noteiktas gan maiņstrāvas sprieguma, gan īpaši zema sprieguma (piemēram, 12 V un 24 V) volframa halogēnu lampām, bet nav noteiktas luminiscences kompaktlampām. Turklāt Eiropas Parlamenta un Padomes 2001. gada 3. decembra Direktīvā 2001/95/EK par produktu vispārēju drošību (4) noteikts, ka tirgū laistajiem produktiem jābūt drošiem.
(5)
Ir jānodrošina saskaņotība starp Regulu (EK) Nr. 244/2009 un citiem Kopienas tiesību aktiem, kas attiecas uz mājsaimniecībā izmantojamu kliedētas gaismas lampu UV starojumu. Tāpēc būtu jāizdara attiecīgi grozījumi Regulā (EK) Nr. 244/2009.
(6)
Šajā regulā paredzētie pasākumi ir saskaņā ar atzinumu, ko sniegusi saskaņā ar Direktīvas 2005/32/EK 19. panta 1. punktu izveidotā komiteja,
IR PIEŅĒMUSI ŠO REGULU.
1. pants
Regulas (EK) Nr. 244/2009 grozījums
Regulas (EK) Nr. 244/2009 II pielikumu groza, kā noteikts šīs regulas pielikumā.
2. pants
Stāšanās spēkā
Šī regula stājas spēkā nākamajā dienā pēc tās publicēšanas Eiropas Savienības Oficiālajā Vēstnesī.
To piemēro no 2009. gada 1. septembra.
Šī regula uzliek saistības kopumā un ir tieši piemērojama visās dalībvalstīs.
Briselē, 2009. gada 18. septembrī

Labels: 3
7
1
20